Синквейн технологиясен кулланып яз турында шигырь төзү

(Мәктәпкә әзерлек төркеме)

**Лилия ШАРАФУТДИНОВА,**

 ***Мөслим районы Мөслим авылы “Миләшкәй” балалар бакчасы логопеды***

**Максат:** Синквейн технологиясен кулланып яз турында шигырь төзү.

 **Тәрбия бурычлары**: язгы табигать матурлыгына соклана белү, синквейн технологиясен кулланып яз турында шигырь төзергә өйрәтү , балаларда бер-берсенә карата уңай һәм җылы мөнәсәбәтләр тәрбияләү.

**Үстерү бурычлары:**  образлы күзаллауны үстерү.

**Белем бирү бурычы:** язның сыйфатлары белән таныштыру; язгы күренешләр турындагы белемнәрен системалаштыру; сүзлектә синквейн сүзен активлаштыру;

**Төп белем бирү өлкәсе:** танып белү.

**Интеграль белем бирү өлкәләре:** сөйләм үсеше, нәфис-нәфасәти үсеш, социаль аралашу үсеше.

**Методик алымнар һәм чаралар:** сорауларга җавап, уеннар уйнау, әңгәмә,схемаларны дөрес кулланып синквейн төзү.

**Җиһазлау:** язгы урман күренешен тасвирлаучы болытлар, кагәзьләрдә яз билгеләре(кояш, тамчылар, кошлар, умырзая чәчәкләре һ.б.), магнит такта, магнитлар, синквейн схемасы, ак кагәзь битләре.

**Сүзлек өстендә эш:** синквейн.

**Эшчәнлек төзелеше:**

1. Кереш оештыру мизгеле.

2. Төп өлеш:

1) Синквейн схемасы белән эш

2) Балалар эше.

3. Йомгаклау.

**Барышы:**

 Балалар көй астында залга үтәләр.

А.б.: Балалар сез шигырь сөйләргә яратасызмы ? Кем миңа белгән шигырен сөйләп күрсәтә?

Балалар белгән шигырьләрен сөйлиләр.

Ә сезнең үзегезнең шигырь төзисегез киләме? Төзибезме? Балалар җавабы.

Без ярдәмгә синквейн схемасын алабыз. Ул биш юлдан тора.

1 юл – кем? нәрсә? соравына җавап бирә (1 исем)

2 юл – нинди? соравына җавап бирә (2 сыйфат)

3 юл – нишли? соравына җавап бирә (3 фигыль)

4 юл - тема буенча җөмлә төзергә кирәк

5 юл - темага карата 1сүз белән теманы йомгакларга (1 синоним)

Безнең төзисе шигырь нәрсә турында микән?

Боз һәм кар эреде,

Сулар йөгерде.

Егълап елгалар,

Яшьләр түгелде.

Көннәр озая,

Төннәр кыскара,

Бу кайсы вакыт?

Я, әйтеп кара.

Балалар жавабы.

А.б. Әйе, мин сезне бүген яз турында шигырь төзергә өйрәтәм. Безнең беренче юл бар. Ул- **яз** сүзе.

**Яз** төшкәнрәсемне бер бала чыгып тактага куя.

А.б. Безнең шигырь темасы бар.

А.б. Яз нинди була?

Балалар җавабы. (**Җылы, кояшлы, яшел, куңелле** ...)

А.б. Безнең икенче юл – **кояшлы, куңелле** сузләре була.

**Кояшлы, куңелле** сүзләренә туры килгән рәсемнәрне икенче бала чыгып, икенче юлга куя.

А.б. Балалар, сез беләсезме, язның кәефе төрлечә була. Ул килгәч табигаттә нинди үзгәрешләр була?

Балалар җавабы (эретә, тамчылый, җылыта һ.б.)

**Эретә, тамчылый, җылыта** сүзләренә туры килгән рәсемнәрне өченче бала чыгып, өченче юлга куя.

**А.б.** Балалар, яз көне сез нәрсәләр эшләргә яратасыз?

 Балалар җавабы.

**Уен “Рәсем буенча җөмлә төзергә”**

Балалар җавабы.

Яз аенда әниләр бәйрәме

А.б.Әйе, яз аенда безнең әниләр бәйрәме

А.б. Безнең дүртенче юл – яз аенда әниләр бәйрәме

**“Яз аенда әниләр бәйрәме** **”** җөмләсенә туры килгән рәсемне дүртенче бала чыгып, дүртенче юлга куя.

А.б. Безнең бишенче юл - бер сүз белән ничек әйтеп була?

Балалар җавабы: **8 март**

**8 март** сүзенә туры килгән рәсемне бишенче бала чыгып, бишенче юлга куя.

Безнең шигырьнең биш юлы да тулды. Әйдәгез, рәсемнәр буенча үзебез төзегән шигырьне кабатлап чыгабыз:

**Яз**

**Кояшлы, куңелле**

**Эретә, тамчылый, җылыта**

**Яз аенда әниләр бәйрәме**

**8 март**

Балалар чиратлап сөйләп чыгалар.

Синквейн схемасы чыршы формасында килеп чыга.